Papersnake/gushiwen huggingface dataset:
中都寄广东提干彭元忠 其三
曾丰（宋代）

同年同郡更同官，无适非同况岁寒。最是西湖好同赏，却相先后到长安。
伤春
毕仲游（宋代）

人伤春色老，我伤春色深。桃花未肯落，半月羁吾心。

有酒且斟酒，无酒将奚斟。有诗谩吟诗，无诗将奚吟。

诗酒两不得，坐愧桃花林。咄嗟富家儿，满堂收黄金。
次韵和玉汝对月见怀西轩
梅尧臣（宋代）

坐见沙头月，复怜衣上辉。
正如从我饮，还欲照君归。
相逐影徒是，共嗟欢已非。
夜深依岸落，寒色入伤违。
送望之赴临江
王安石（宋代）

黄雀有头颅，长行万里余。
想因君出守，暂得免包苴。
舟泊南昌希举彦成两王孙移酌泛月作
邓云霄（明代）

倾盖论文一夕间，十年意气早相关。主宾敢擅东南美，词赋仍兼大小山。

月满江天连酒湛，风清鸥鹭似人閒。从来此地分龙剑，惆怅征帆发晓湾。
乙卯寒食祀坟
韩琦（宋代）

乡守三逢禁火天，每驱旌纛扫松阡。衰残岂足酬恩遇，光宠徒知及祖先。

望极西山饶胜气，乐舒东户革荒年。何时归处坟庐下，不假苏秦负郭田。
满江红·烟浪连天
赵师侠（宋代）

烟浪连天，寒尚峭、空濛细雨。春去也、红销芳径，绿肥江树。山色云笼迷远近，滩声水满望艰阻。挂片帆、掠岸晚风轻，停烟渚。浮世事，皆如许。名利役，惊时序。叹清明寒食，小舟为旅。露宿风餐安所赋，石泉榴火知何处。动归心、犹赖翠烟中，无杜宇。
示化士
释慧远（宋代）

拄杖生根挑不上，钵盂无底满盛归。
净名何用空惆怅，哭罢香严与不知。
头蓬松兮郡辨，耳卓朔兮莫窥。
渡口船回人借问，寒山南畔石桥西。
望夫石
李白（唐代）

仿佛古容仪，含愁带曙辉。露如今日泪，苔似昔年衣。

有恨同湘女，无言类楚妃。寂然芳霭内，犹若待夫归。
次韵和长文社日禖祀出城
梅尧臣（宋代）

晓出春风已摆条，应逢社伯马蹄骄。
坛边宿雨微沾麦，水上残冰壅过桥。
燕子飞来依约近，鴈行归去试教调。
北扉西掖多才思，相与飘飘在泬寥。
胡氏逢原堂
王安石（宋代）

我爱铜官好，君实家其间。
山水相萦萃，花卉矜春妍。
有鸣林间禽，有跃池中鲜。
叶山何嗟峨，秀峙东南偏。
峰峦日在望，远色涵云边。
宾客此遴集，觞饮常留连。
君家世儒雅，子弟清风传。
前日辟书堂，名之曰逢原。
有志在古道，驰情慕高贤。
深哉堂名意，推此宜勉旃。
木茂贵培本，流长思养源。
左右无不宜，愿献小诗篇
送于少监自广州还紫逻
李群玉（唐代）

鸣皋山水似麻源，谢监东还忆故园。海峤烟霞轻逸翰，

洛川花木待回轩。宦情薄去诗千首，世事闲来酒一尊。

明日中书见颜范，始应通籍入金门。
渡海
沈受宏（清代）

一观沧海失江河，捩柁扬帆发浩歌。地到尽时天不断，人能来处鸟难过。

风如黑雾奔腾急，浪比银山簸荡多。却叹田横心力苦，此中曾复弄兵戈。
赋得闻晓莺啼
惟审（唐代）

卷帘清梦后，芳树引流莺。隔叶传春意，穿花送晓声。

未调云路翼，空负桂枝情。莫尽关关兴，羁愁正厌生。
书事吟
邵雍（宋代）

天地有常理，日月无循行。
饱食高眠外，率是皆虚名。
虽乏伊吕才，不失尧舜氓。
何须身作相，然后为太平。
满江红
佚名（宋代）

魂梦断，难寻觅。
拟四愁诗四首 其四
张载（魏晋）

我所思兮在营州，欲往从之路阻修。登崖远望涕泗流，我之怀阻心伤忧。

佳人遗我绿绮琴，何以赠之双南金。愿因流波超重深，终然莫致增永吟。
寄周愚卿昆仲
赵蕃（宋代）

四时佳节惟重九，况接君家鸿雁行。
乃以病躯亲药石，坐妨山屐共壶觞。
别来忽忽春逾仲，望极悠悠昼莫常。
想见回头登眺地，清源云合鹭洲长。
观物
丘葵（宋代）

雪中梅带春来，火裹麦将秋至。
一动一静互根，阴阳未堂相离。
县舍酴醾始有开意会走迁居簿厅
薛季宣（宋代）

芳丛累累结珠玑，雨后芬香郁麝脐。半醉半醒春昼永，载行载笑洞仙迷。

青蛇眼见游飞雾，绿绶生愁解佩觿。举袂与君为此别，幸传薰德绛囊携。
少年心
黄庭坚（宋代）

对景惹起愁闷。染相思、病成方寸。是阿谁先有意，阿谁薄幸。斗顿恁、少喜多嗔。

合下休传音问。你有我、我无你分。似合欢桃核，真堪人恨。心儿里、有两个人人。
武帝
徐钧（宋代）

手灭燕秦固大勋，辄攘神器遽称尊。
向来曹马虽云篡，犹避污名付子孙。
和潘汝勉三绝 其二
何梦桂（宋代）

几度桃源青草生，相逢犹自说秦嬴。山中不识兴亡事，千载咸阳未息兵。
壬戌九月十八日白湖镇遇风舟危甚赋此纪事
郑岳（明代）

阳逻下接白湖镇，十里舟行惟一瞬。狂飙奄忽自西来，波浪簸空天地震。

我舟荡漾载浮沈，须臾柁折难复进。百尺巨桅忽中断，舟人惶扰争奔遁。

抱扶老母附岸登，雨注泥深风益劲。回头试盼左右舟，漂没中流鱼腹殉。

白湖巡官忽驰至，肩舆羸马聊借乘。前村茅屋渔父家，扫地焚香候门径。

闾阎老稚讶官至，奔走逻拜重相庆。细烧榾柮燎衣巾，炊黍蒸藜颇充馑。

雨声淅沥洒茅檐，目睫不交对馀烬。大块噫气岂适然，兀坐冥搜毛骨振。

晏起科头尚徵咎，况乃吾生事多衅。操存黤昧鬼先窥，举错乖张人或病。

揽衣晨起当空拜，悔悟从今当益慎。春秋纪异不纪祥，儆示古今垂大训。
秋山暮归 其二
王恭（明代）

白云迢递乱峰深，谷口斜晖转树林。归到茅斋灯火夕，不堪黄叶与秋砧。
先师逝未经年藏书尽散，偶过山庄感赋
何振岱（清代）

聚书罕数世，贤者无如何。惟有耽书人，名德长不磨。

吾师西游年，珍本穷搜罗。辇载入燕京，秣刍数十□。

南归挟之俱，葺楼为书窠。卷卷书丹墨，仰屋忘鬓皤。

当时一帙价，书贾求常苛。得来尺寸积，散去烟云过。

吾犹及兹楼，檐牙披绿罗。百厨幂翠阴，峙若山嵯峨。

徘徊侍坐处，流景嗟逝波。平生无尽怀，追日思横戈。

著述岂本意，聊用平憾轲。心传竟谁是，涕下余滂沱。
次前题两首 其二
王庭圭（宋代）

坐待凉蟾雨欲倾，一樽相对晚风清。甲兵正要天河洗，秉烛无妨对曲生。
停鞍
潘玙（宋代）

古驿晚停鞍，西风客帽寒。
山昏云气湿，秋老叶声乾。
昔为作诗苦，今嗟行路难。
铃音边报急，醉里亦眉攒。
新秋雨后夜坐
居节（明代）

山萤一点拂衣流，茉莉花开香暗浮。
河汉影斜初过雨，井桐凉堕已迎秋。
玉笙小院当年月，纨扇长门昨夜愁。
惆怅瑶芳易凋谢，美人何处独登楼。
兑女余最小孙也慧而夭悼以六言二首
刘克庄（宋代）

不合小时了了，可堪长夜茫茫。
暮年欠汝泪债，已乾更滴数行。
次韵酬朱推官
吕南公（宋代）

上国辉光不许观，故园岑寂且閒眠。无心自可齐穷达，有口皆閒论圣贤。

百本柔桑绕茅屋，一陂清水灌沙田。馀生饱暖聊依此，岂有高风远市廛。
木兰花慢 德清县圃爱山亭
张可久（元代）

就岩阿深处，结层屋，上空蒙。喜着屐穿花，卷帘看雨，拄笏临风。玲珑。夏云一片，隔篱芭、独立舞仙风。＊＊黄鹂个个，阴森绿树重重。吟翁。无日不诗筒。杯酒尽从容。更罅石盘梅，阳坡护笋，曲坞移松。芙蓉。古台直上，倚高寒、长啸月明中。谁信扁舟苕＊，得游阆苑崆峒。
和高应朝
袁甫（宋代）

明越两相望，别久忘岁月。
今秋对标榘，喜见冰玉洁。
实材信有用，至刚元不折。
青青岁寒松，不畏霜与雪。
世道有夷险，人心难泯灭。
烦公作津梁，勿使微言绝。
糖多令
周密（宋代）

丝雨织莺梭。浮钱点细荷。燕风轻、庭宇正清和。苔面唾茸堆绣径，春去也、奈春何。

宫柳老青蛾。题红隔翠波。扇鸾孤、尘暗合欢罗。门外绿阴深似海，应未比、旧愁多。
闲中自嘲
陆游（宋代）

镜湖西畔有渔扉，窃比玄英似庶几。
风月定交殊耐久，烟波得意可忘归。
曾行万里求微禄，亦伴诸公践骇机。
试问即今成底事？晨餐依旧北山藢。
题苦竹寺海棠洞三首
王之道（宋代）

翠袖朱唇一笑开，依风无力竞相隈。
阳城岂是僧家物，端恐齐奴步障来。
以昌黎验长常携尺为韵赋笋五首
舒邦佐（宋代）

我至再三惜，恨不长百尺。
要夏结清阴，荫我醉眠石。
十一月六日夜半渡江
周伦（明代）

渡江潮正发，江月看沈西。星入金波动，烟浮碧汉低。

霜钟遥水殿，渔火近沙溪。京口维舟处，初闻五夜鸡。
题吴明辅文集后
戴栩（宋代）

冰蚕续丝犀琢轸，欲奏南薰终不近。
水心归宴白玉楼，一代词华为渠尽。
有客触热来相过，手挈朗月披烟萝。
笔阵森森万马肃，夜雪未搅千群鹅。
游鞭戏镝偶独出，见者惊降什六七。
掊摘世故穷高深，钩揣物情悬得失。
子云老去方草玄，雕虫往往羞少年。
水心不学骈俪语，评麻品制空现前。
子今古文自星斗，笑杀时流牛马走。
人间百短见一长，留此一短无何乡。
初抵曹南四首 其二
吕本中（宋代）

久罢摄生术，虚藏种树书。病多诗辄废，秋到客仍疏。

约带何辞缓，穿靴不暇徐。犹胜策高足，辛苦曳长裾。
颂徐大可为六县减免税粮得请
方逢辰（宋代）

六县驩娱己独劳，肯心行善是人豪。乞怜请命茧丝价，起死回生鼎釜熬。

谁谓他人无力气，不于好事拔毫毛。老夫赞咏非誇诩，此在春秋亦合褒。
牡丹亭记题词
汤显祖（明代）

天下女子有情，宁有如杜丽娘者乎！梦其人即病，病即弥连，至手画形容传于世而后死。死三年矣，复能溟莫中求得其所梦者而生。如丽娘者，乃可谓之有情人耳。情不知所起，一往而深。生者可以死，死可以生。生而不可与死，死而不可复生者，皆非情之至也。梦中之情，何必非真，天下岂少梦中之人耶？必因荐枕而成亲，待挂冠而为密者，皆形骸之论也。

传杜太守事者，仿佛晋武都守李仲文、广州守冯孝将儿女事。予稍为更而演之。至于杜守收考柳生，亦如汉睢阳王收考谈生也。

嗟夫，人世之事，非人世所可尽。自非通人，恒以理相格耳。第云理之所必无，安知情之所必有邪！
舟行遇暴风雨
胡慎仪（清代）

逆水行舟嫌道远，旅人闷对难消遣。倏忽之间风暴来，遥望高山黑云卷。

一霎船颠如簸扬，舟子篙乱如飞蝗。随流未辨泊河处，岚光云气芬茫茫。

东西南北都不辨，空中但听走雷电。聒耳波涛夹雨声，杳冥变幻如流霰。

此时客怀心胆寒，新愁往事集眉端。少年不解离乡苦，老大方知行路难。

追思昔日深闺内，玉肌绰约飘香佩。小鬟扶我傍花阴，弓鞋怕溜苔痕翠。

宁知中岁苦奔波，烈日狂飙任折磨。自怜憔悴风尘里，谁唱红颜无渡河。

坐久云收风雨了，馀霞远带尖峰小。低徊鸥鹭泛清流，忘机只有无情鸟。
送知己赴濮州
李洞（唐代）

中路行僧谒，邮亭话海涛。剑摇林狖落，旗闪岳禽高。

苔长空州狱，花开梦省曹。濮阳流政化，一半布风骚。
减字木兰花
况周颐（清代）

风狂雨横。未必城南芳信准。说起前游。梦绕青蓬一叶舟。

花枝纵好。载酒情怀都倦了。柳外湖边。付与鸳鸯付与蝉。
次九叔松石翁所遗韵
鲁铎（明代）

宦海清声不愧天，中年归袖已飘然。秋花盈把陶翁径，春水平湖贺监船。

教子頖宫期远大，作宾乡宴礼周旋。葛巾藜杖从容地，共指人间自有仙。
壁间古画精绝未闻有赏音者
朱熹（宋代）

老木樛枝入太阴，苍崖寒水断追寻。千年粉壁尘埃底，谁识良工独苦心。
寄西京留守韩玉汝
范纯仁（宋代）

四朝出处久亲依，共上青云更复谁。里室相邻同晏卜，庙堂曾忝奉萧规。

恩荣过分知难报，忧患频经觉早衰。一意待公还宰席，放归箕颍养癃疲。
同季敌弟过南岸野寺
李彭（宋代）

杨花糁径雪缤纷，短艇横江烟草昏。小雁俱来觅春事，情知春过水南村。
国清寺
苏澥（宋代）

自嗟灵骨久埋沦，惆怅当年旧事存。青眼重开萧寺路，无人隔夜扫松门。
次韵钱虞部九日乐郊有感
刘攽（宋代）

前日吟君九日诗，名园兴尽复伤离。浮云色变曾千古，黄菊花伤又一时。

钟子绝弦谁与听，羊公堕泪不堪悲。孤生长抱吹埙感，何况池塘昔梦思。
白孩儿莲
黄甲（宋代）

玉质冰姿出淤泥，花间朵朵簇孩儿。
不因洁白身清净，安得灵根孕九疑。
雁字和彭禹峰先生韵 其一
吴孟坚（清代）

飞来阵阵满天逋，一幅江山似墨涂。戢翼隐藏河洺数，冲天画破卦爻图。

惯逢风雨惊三峡，素逞烟云驾五湖。不是龙蛇行纸上，乾坤何事为泥污。
营冬二首 其一
刘攽（宋代）

羁旅殊多事，崩腾欲老身。连年俱异邑，几地愧邻人。

板屋秦诗旧，衡门泌水新。何时仲长子，卜筑离风尘。
石帆山下作
陆游（宋代）

石帆山下古苔矶，回首人间万事非。
能饮上池何患死，不营尺宅欲安归？寒龟瑟缩搘床老，倦鹤翩迁带箭飞。
堪笑年来殊省事，就凭樵女绽春衣。
隆兴书堂自警三十五首
陈淳（宋代）

吉士无妄语，德人不苟笑。
容貌端以庄，话言谨而要。
送户部徐主事谢官归丰城 其二
来复（明代）

孺子湖头水涨沙，兵馀南望阻归槎。豪华自昔应多士，文献于归尚几家。

铁井蛟涎腥夜雨，剑池龙气湿朝霞。烦君为问樟阴寺，谁布黄金扫土花？
依韵和查许国梅花六首 其二
陆佃（宋代）

水天清浅月昏黄，传语诸花未要忙。词客尽应相识早，玉人谁要自然香。

祇承雨露尤消得，况乃冰霜已备尝。未用夜寒吹玉笛，切须丁嘱与宁王。
碧落洞
陈焕子弟（宋代）

碧落他年访旧游，摩挲苍藓又从头。
悬崖纵有诗千首，直许苏陈占上流。
春日游金明池
李昭玘（宋代）

日有江湖思，坐无车马尘。横桥自照水，啼鸟不惊人。

辇路晴飞絮，宫门暗锁春。多情老园吏，洒地喜相亲。
夏夜
赵汝燧（宋代）

今夕暑差甚，芒鞋阶下行。除灯檐月上，却扇竹风生。

病骨坐怕久，静吟诗易成。夜凉思睡去，楼鼓已三更。
桃叶曲
徐恪（清代）

春雨木兰舟，春风桃叶渡。娇莺自在啼，双桨横塘去。

横塘绕山斜，一径采山花。门前旧湖水，还对莫愁家。

三月桃李飞，四月蘼芜歇。五月南风来，溪头长莲叶。

莲长过人头，折来寄西洲。西洲望不见，烟雨空江楼。

楼前雨如丝，楼上烟凝黛。日暮琐窗寒，风吹双缕带。

双带结同心，江深情更深。相思不相见，独自理瑶琴。

瑶琴复何许，忆得横塘语。郎从莲叶翻，侬比莲心苦。

千里下关山，不将书报还。梦中金错剪，击碎双鸳环。

殷勤再三道，西风寒料峭。只恨柳丝轻，莫遣桃花笑。

昨夜伫回车，葱昽闻井鸦。那知风雨隔，望断长风沙。
画堂春
周翼椿（清代）

春衫初试柳丝黄。雨馀轻暖轻凉。流莺婉转促晨妆。

啼遍垂杨。

凉草萋萋碧色，新花冉冉幽香。消闲无事下回廊。

多少春光。
题城南书院三十四咏
张栻（宋代）

堦前树影开还合，叶底蝉声短复长。
睡起更知茶味永，客来聊共竹风凉。
猫犬叹
艾性夫（元代）

饭猫奉鱼肉，怜惜同寝处。饲犬杂糠籺，呵斥出庭户。

犬行常低循，猫坐辄箕踞。爱憎了不同，拘肆固其所。

虚堂夜搜搅，忽报犬得鼠。问猫尔何之，翻瓮窃醢脯。

犬虽出位终爱主，猫兮素餐乌用汝。
荷湖行为赵忠州寿
陈文蔚（宋代）

青山屋上名荷湖，故知下有神仙居。
全似太华峰头玉井样，花开十丈世所无。
自有天地此山有，谁人种得如船藕。
造物不肯轻畀付，付与湛溪云隐手。
云隐济入阴德多，有如此藕痊沉痾。
自炼还丹成九转，方瞳点漆颜长酡。
甚不爱飞霞千树结蟠桃，甚不爱溪千顷涨葡萄。
蟠桃入口那能基比密，湛溪不抵酒滴真珠槽。
爱莲往往缘青壁，俯笑凡人无路觅。
不知身世若为高，但见照人双眼碧。
寄语峰头十丈花，年年来伴枣如瓜。
不须更记岁与月，只记山前云隐家。
还族弟卷
齐己（唐代）

岂要私相许，君诗自入神。风骚何句出，瀑布一联新。

□若长如此，名须远逐身。闲斋舒复卷，留滞忽经旬。
偈七首
释道颜（宋代）

客舍久留连，家乡夕照边。
檐悬三月雨，水没两湖莲。
镬漏烧灯盏，柴生满灶烟。
已忘南北念，入望尽平川。
堕轩
释德洪（宋代）

当初二祖说禅，拜起依位而立。后来百丈听法，卷却坐前拜席。

曹山一堕二目，老儿衣穿骨露。譬如弹指阁前，门开还合如故。
清平乐（大石调）
张先（宋代）

屏山斜展。帐卷红绡半。泥浅曲池飞海燕。风度杨花满院。

云情雨意空深。觉来一枕春阴。陇上梅花落尽，江南消息沈沈。
皇矣
佚名（先秦）

皇矣上帝，临下有赫。监观四方，求民之莫。维此二国，其政不获。维彼四国，爰究爰度。上帝耆之，憎其式廓。乃眷西顾，此维与宅。

作之屏之，其菑其翳。修之平之，其灌其栵。启之辟之，其柽其椐。攘之剔之，其檿其柘。帝迁明德，串夷载路。天立厥配，受命既固。

帝省其山，柞棫斯拔，松柏斯兑。帝作邦作对，自大伯王季。维此王季，因心则友。则友其兄，则笃其庆，载锡之光。受禄无丧，奄有四方。

维此王季，帝度其心。貊其德音，其德克明。克明克类，克长克君。王此大邦，克顺克比。比于文王，其德靡悔。既受帝祉，施于孙子。

帝谓文王：无然畔援，无然歆羡，诞先登于岸。密人不恭，敢距大邦，侵阮徂共。王赫斯怒，爰整其旅，以按徂旅。以笃于周祜，以对于天下。

依其在京，侵自阮疆。陟我高冈，无矢我陵。我陵我阿，无饮我泉，我泉我池。度其鲜原，居岐之阳，在渭之将。万邦之方，下民之王。

帝谓文王：予怀明德，不大声以色，不长夏以革。不识不知，顺帝之则。帝谓文王：訽尔仇方，同尔弟兄。以尔钩援，与尔临冲，以伐崇墉。

临冲闲闲，崇墉言言。执讯连连，攸馘安安。是类是禡，是致是附，四方以无侮。临冲茀茀，崇墉仡仡。是伐是肆，是绝是忽。四方以无拂。
三月三日
陆深（明代）

一年一度春最好，三月三日烟雨中。花外小车停过客，山阴褉事想遗风。

高楼正绕长江去，旧垒新看乳燕通。桃李成蹊总相似，行人莫问午桥东。
谢李端明惠李翰林集
林季仲（宋代）

江汉滔滔去不回，几人留得诗名来。
要须洗以千斛水，莫令胸臆生纤埃。
清狂我爱李太白，乱之鸥鹭谁嫌猜。
一生事业在杯酒，富贵於我何有哉。
长安市上唤不醒，醉眼徐为君王开。
挥毫散雾金銮殿，气使权倖如奴儓。
风骚独步千载上，鞭挞扬马咍邹枚。
长流夜郎得不死，定知造物须怜才。
文采至今独未泯，耳孙气象何崔嵬。
寤言世士少风骨，慨然刀欲扶衰颓。
刊传家集流海内，廉顽立懦兹为媒。
分颁亦及蓬荜士，使者踏破阶前苔。
神交不待读终卷，骑鲸恍惚来瑶台。
气酣日落酒不足，更挽天河注玉杯。
呜呼俗隘真可哀，吾非斯人谁与陪。
朝游蓬莱夕方丈，去去相随翔九垓。
咏风
王安石（宋代）

风从北海起，至此南海上。
问风来何事，去复欲何向。
谁遣汝而来，谁应汝而唱。
汝於何时息，汝作无乃妄。
风初无一言，试以问云将。
乡友严上舍过我妙山逆旅中示二绝句随继韵谢
曾丰（宋代）

诗交便是可忘年，要结江西一段缘。
先觉恐犹资后觉，觉机无后亦无先。
邦衡侍郎作一字韵诗赠麻姑观道士李惟宾次韵仍效其体
周必大（宋代）

盖世成功陋汉黥，翩翩弨挂许谁檠。气凌霄汉哮崖鹘，文阔波澜掣海鲸。

囊水谩疑韩信怯，栅淮终畏晋兵勍。先生馀事为诗老，天宇行将一柱擎。
钟陵故人
黄滔（唐代）

滕王阁下昔相逢，此地今难访所从。唯爱金笼贮鹦鹉，

谁论铁柱锁蛟龙。荆榛翠是钱神染，河岳期须国士钟，

一箸鲈鱼千古美，后人终少继前踪。
宫词 其三
赵佶（宋代）

春朝小雨乍新晴，祥霭匀收洞宇明。严警不闻人一语，海棠枝上晓莺声。
乍晴二首
张耒（宋代）

洗来桐叶晚青青，积雨阑干暗菌生。
墙角半倾苔晕合，萧萧风草一蛩鸣。
元旦南郊庆成
陈杰（宋代）

熙朝政化谨三元，有事郊南典礼全。
嗣圣万年初见帝，小臣十起夜瞻天。
想回玉略红云晓，更揭金鸡暖雨前。
但愿庆成天下福，赋诗岂必从甘泉。
赠卢十二竹枝词十二首 其十二
申佳允（明代）

不献蟠桃唱竹枝，愿君富寿更多儿。明春再祝长安道，同上红楼续旧词。
春堤游子行
朱德润（元代）

燕子社前春雨歇，碧堤芳草连天末。柳回青眼欲窥人，间关黄鸟初调舌。

绿窗红袖开婵娟，谁家高楼入云端。十二阑干凭欲遍，楼前荡子驰金鞍。

少年何必生远图，金张高贵无时无。郎君解作凌云赋，妾效文君当酒垆。

只今功名论月俸，弯弓射策俱无用。十年回首别京华，莫遣春闺生远梦。
同其年看池荷
冒丹书（清代）

几折沿堤路，相携坐此中。天连千顷碧，花涨一池红。

欲去已将没，看来意不穷。江南有愁客，对此忆吴宫。
临高台
沈濬（宋代）

上台意悲伤，下台梦颠倒。
不缘台高下，心肠自草草。
台下东西水，水绕南北道。
一水一重山，红颜望中老。
诗一首
赵彦政（宋代）

所历登临尽，愁新屈子居。青脩一嶂远，红蓼几花疏。

直节乾坤外，骚文雅颂馀。殷勤酹江月，生气凛如初。
送王龙阜给使广西宗藩二首 其二
沈鍊（明代）

侍臣将使节，王命一何尊。万里踰荒徼，浑如在掖垣。

藩台应并服，渔牧总攀轩。珥笔驱皇路，归来献纳繁。
雨夜
倪城（清代）

日未西沉暗画楹，东风吹送湿云行。灯藏斗室昏无焰，屐过长街静有声。

人替花愁魂欲断，漏随檐滴响同清。一腔心事如流水，扰得终宵梦不成。
苦雨中作
贯休（唐代）

通宵复连夕，其状只如倾。却遣思山者，忽然嫌水声。

好花飘草尽，古壁欲云生。不奈天难问，迢迢远客情。
金陵怀古
李洞（唐代）

古来无此战争功，日日戈船卷海风。

一遇灵鳌开睡眼，六朝灰尽九江空。
劝学(节选)
荀子（先秦）

君子曰：学不可以已。

青，取之于蓝，而青于蓝；冰，水为之，而寒于水。木直中绳，輮以为轮，其曲中规。虽有槁暴，不复挺者，輮使之然也。故木受绳则直，金就砺则利，君子博学而日参省乎己，则知明而行无过矣。

吾尝终日而思矣，不如须臾之所学也；吾尝跂而望矣，不如登高之博见也。登高而招，臂非加长也，而见者远；顺风而呼，声非加疾也，而闻者彰。假舆马者，非利足也，而致千里；假舟楫者，非能水也，而绝江河。君子生非异也，善假于物也。

积土成山，风雨兴焉；积水成渊，蛟龙生焉；积善成德，而神明自得，圣心备焉。故不积跬步，无以至千里；不积小流，无以成江海。骐骥一跃，不能十步；驽马十驾，功在不舍。锲而舍之，朽木不折；锲而不舍，金石可镂。蚓无爪牙之利，筋骨之强，上食埃土，下饮黄泉，用心一也。蟹六跪而二螯，非蛇鳝之穴无可寄托者，用心躁也。
放舟戏书
释绍嵩（宋代）

再岸萧萧芦荻秋，斜风细雨转船头。
年来频作江湖梦，须向山阴上小舟。
奉和御制重阳宴西园
余深（宋代）

黄英紫蕊映雕觞，拂拂风生酒面光。佳节难逢恩更厚，坐令秋律变春阳。
一路
陈昂（宋代）

一路颇幽闲，行行又几湾。
微茫听竹籁，次第较花颜。
林壑千层瀑，茅堂四面山。
卜居如得此，日日闭柴关。
宿鸟
何巩道（明代）

倦翼将何托，高枝在日西。架头鹰气短，帘下燕巢低。

梦里犹能立，醒时或肯啼。感君先择木，终夜叹栖栖。
句
谌祜（宋代）

城上鸟乌知息战，陈前笳鼓缓妲装。
将军斗大黄金印，犹待先登缚鬼章。
席上奉呈教授欧阳丈时并饯戴兄故其中及之
赵蕃（宋代）

良由姿不敏，所以须朋友。
朋友多得人，不忍相瑕垢。
万安初经过，渝水重邂逅。
君今分教来，我政官曹守。
何期逃虚中，乃值平生旧。
蛮山虽云荒，蛮水亦颇秀。
功名汉将余，草木骚人后。
春园纵芳歇，夏屋属阴茂。
官池荷卷舒，野寺泉波骤。
追随方自兹，留落复何有。
合者故慰心，离者频回首。
聊歌五字诗，以侑一杯酒。
寄题竹溪平远轩
刘克庄（宋代）

颠米含毫野处名，略安栏槛不施扃。
原田足雨陂塘白，天海无施岛屿青。
邻叟扶犂耕斥卤，行人休树濯清泠。
何时去作轩中客，并欲传公道德经。
玉山佳处分得解字
赵奕（元代）

我从姑苏来，高台逢吕豸。共坐话当年，日昃不能罢。

回瞻玉山话，百里风帆挂。维舟草堂前，梧竹自潇洒。

一别逾三秋，相见各惊骇。开筵出红妆，持杯擘紫蟹。

黄花照白发，流光岂能买。兹辰且尽乐，一醉百忧解。
宫词
史梦兰（清代）

正位东宫玉一枝，金莲结子总堪疑。浣衣局里谈前事，犹记红毡裹送时。
镇守紫荆关作
屈仲舒（明代）

塞上风霜旧，军中号令新。枕弓头印月，卧甲臂生鳞。

慷慨酬明主，忠劳致此身。狼居封有日，归贺太平春。
金铜仙人辞汉歌
艾性夫（元代）

剑光沥尽文成血，野鸟啼堕楼居月。
茂陵玉碗土花青，不注天浆餐玉屑。
金仙百尺寒亭亭，千人万人挽不行。
委身只识秋风客，肯与汉贼求长生。
柏梁台边鬼摇扇，露盘惊破铜花片。
孤瞠泣断灞城秋，两汉正无忠义传。
句
姚西岩（宋代）

根盘龙骨瘦，叶耸虎须长。
大暑戏赠希古
张耒（宋代）

去年挥汗对淮流，寒暑那知复一周。
土润何妨兼伏暑，火流行看放清秋。
鬓须总白难相笑，观庙俱闲好并游。
只怕樽前夸酒量，一挥百盏不言休。
十月十一日过馀斋听陈山人鸣谦弹琴
朱景英（清代）

海上稀闻雁，横琴奏塞鸿。何心避矰缴，馀响散丝桐。

伫兴七弦遍，经时尺素通。怀哉岁将晏，木落楚江东。
和道士陈天隐
谢枋得（宋代）

明知儒道本同流，未了因缘不自由。
紫府寥阳随念到，红尘辛自几时休。
精神尝与天来往，驱壳不知谁滞留，
穹壤岂无陆修静，知君认得故吾不。
简瑄上人
裘万顷（宋代）

千里归来觅故林，朱弦虽在少知音。
青风玉几山前路，忍负平生一片心。
望蓬莱
王哲（金朝）

真大道，能结坎和离。认取五行不到处，须知父母未生时。

此理勿难知。须速省，下手便修持。上有三光常照耀，中包二秉气莫分离。

采得玉灵芝。
邻几挽词二首 其二
刘敞（宋代）

忘年一倾盖，适意两虚舟。老去翻相失，人生固若浮。

萧条蒿里饯，零落竹林游。知与不知者，同时俱涕流。
仙都山
刘参（宋代）

古帝此登仙，霓旌不复还。
孤标苍岭外，屹立紫烟间。
上下形端苍，周回影转环。
根疑连海峤，顶欲突天关。
莲出湖心迥，苔漫辙迹斑。
傍存炼丹釜，低瞰步虚山。
猿狖何能到，鸾凰自可攀。
画矜名手眇，吟怯钜题艰。
雁荡非灵异，兰岩鄙宴闲。
缙云游览处，胜概甲人宸。
月下听王稚钦弹琴
郑善夫（明代）

昭文鼓绿绮，六气指间流。王子梅花思，飘飘下陇头。

月华终胜雪，商意自成秋。今夕西方梦，佳人不散忧。
送凤阳开仲贞远省外父复归于建上
王恭（明代）

客有佩长剑，行趋骠骑营。入门拜旌节，冰玉仍双清。

门前系著青丝骑，冬青吹花香拂袂。上马谁怜矍铄翁，东床正忆风流婿。

军中置酒气偏豪，红烛金杯虎帐高。奴子平头摇羽扇，美人纤手送车螯。

家临帝苑长淮树，芳草萋萋望乡处。又逢海水动离情，却指芝城是归路。

芝城梅水接蛮烟，两地惊心惜别筵。自愧临行无可赠，何人更有绕朝鞭。
暮出茌平宿二十里村店
徐熥（明代）

征车贪远宿，宿处更荒凉。出郭才数里，几家成一乡。

灯燃绵炬暗，茶煮柳条香。不待晨炊去，主人无晓粮。
满江红 题钓台 君房侯霸字也。子陵有 君房
张野（元代）

钓台千尺，问谁曾占断，一江新绿。试拜先生眉宇看，何地可容荣辱。遥想当年，故人邂逅，以足加其腹。书生常事，可怜惊骇流俗。应恨惹起虚名，平生正坐，误识刘文叔。笑杀君房痴到底，燕雀焉知鸿鹄。万叠云山，一丝烟雨，比得三公禄。高风千古，冷香聊荐秋菊。
踏莎行 狄文子客淮南，过江见访
朱祖谋（清代）

腊雪欺梅，春灰沥酒。过江人落东风后。狂名消与短衣装，离心纷若长亭柳。

燕馆霜繁，梁园月瘦。卅年景物供怀旧。白头费泪与江南，乱花歧路愁时候。
题陈主事元宗渔洲雅集诗用秋来凫雁下方塘元韵 其三
谢晋（明代）

秋风水祠下，疏柳映菰蒲。酣吟远眺处，归艇逐飞凫。

云外香台出，烟中绝岛孤。
望庐山瀑布二首
李白（唐代）

西登香炉峰，南见瀑布水。
挂流三百丈，喷壑数十里。
欻如飞三来，隐若白虹起。
初惊河汉落，半洒云天里。
仰观势转雄，壮哉造化功。
海风吹不断，江月照还空。
空中乱潈射，左右洗青壁。
飞珠散轻霞，流沫沸穹石。
而我乐名山，对之心益闲。
无论漱琼液，还得洗尘颜。
且谐宿所好，永愿辞人间。

日照香炉生紫烟，遥看瀑布挂前川。
飞流直下三千尺，疑是银河落九天。
示黎如璋
崔羽（宋代）

丹即筌蹄道即鱼，忘筌得道證空空。莫坚守抱无为一，扑碎空空一也无。

妙有灵丹常赫赫，含容法界自如如。随缘应感长清静，九载金刚不坏躯。
次怀英韵
李处权（宋代）

乱来身世羡沙鸥，雪后溪山粲两眸。
不用东床呼外舅，当年雅契在仙舟。
松菊堂读史五首
晁补之（宋代）

吾慕斯人不以官，会昌一梦中兴间。
何须更作穷愁志，秋雨长时睡正闲。
越峰院
吴栻（宋代）

野僧迎客笑开关，更拂残碑藓字班。徐姓仙归空碧洞，越封王字漫青山。

影来秋月林千缺，声落春风水一湾。焙茗满瓯须强啜，过桥车马便人间。
题卫其自小像
释函是（明代）

百岁终当尽，岂为斯人悲。毕生述孔业，一半遭乱离。

我有大泽僻，远引疑先几。朝游石镜峰，暮归洗马池。

浮沉三十年，见闻无旧知。因人理南策，相见海之湄。

不敢论往事，欣然为后期。雷宗依东林，心迹毋相遗。

乘兴每倏然，系舟雷峰陲。乐事不可待，寒暑嗟密移。

一旦成朝露，厥嗣哀淋漓。挥涕想音容，抱像乞一辞。

展轴犹俨然，相对如昔时。生死俱不言，后世谁当疑。
郊行戏效东坡吃语
李东阳（明代）

荆扃棘径俱交加，涧葛胶结兼菰葭。剑歌击角叫急景，车毂过冈经几家。

郊居近稼价减谷，江馆隔期归及瓜。感今激旧更矫顾，关骑惊劫惊孤笳。
桐江夜泊
彭孙贻（明代）

一路春山江影空，雨添新翠落孤篷。微茫小径入云去，寺在半天疏树中。
芒种后积雨骤冷三绝
范成大（宋代）

一庵湿蛰似龟藏，深夏暄寒未可常。
昨日蒙絺今挟纩，莫嗔门外有炎凉。
寓陈杂诗十首 其八
张耒（宋代）

念昔为吏日，朝夕羡人閒。解印出公府，翛然若归山。

衡茅三亩居，无客门常关。早眠而起晏，永日或不冠。

故人远寄酒，为致一醉欢。我亦领其意，呼儿具杯盘。

长閒贫亦好，安用朱其轓。我生本蓬荜，久已傲饥寒。
顾林亭
王图炳（清代）

平林落日野王台，太息斯人一草莱。白马青袍愁事去，绿蓑皂草好归来。

虞卿穷老书千卷，陶令高间酒百杯。回首风尘沦落客，江南词赋子山哀。
读金元诸公遗集各赋一章凡五首 其一 元遗山
何允泓（明代）

沧海横流著此身，中原天日照累臣。明昌大定三生梦，钦叔希累一代人。

野史亭中遗汗简，读书山下起埃尘。幽兰灰烬今何在，千载空余老角巾。
思君吟寄□□生
卢仝（唐代）

我思君兮河之壖。我为河中之泉，君为河中之青天。

天青青，泉泠泠。泉含青天天隔泉，我思君兮心亦然。

心亦然，此心复在天之侧。我心为风兮淅淅，

君身为云兮幂幂。此风引此云兮云不来，

此风此云兮何悠哉，与我身心双裴回。
白云庐
郭时雍（宋代）

吾爱白云云爱吾，朝朝暮暮伴吾庐。
从龙傍鸟随他去，留与幽人作画图。
竹
徐似道（宋代）

卢仝茅屋面桃李，杜老草堂依柳梅。
我欲四时相照映，小窗时对此君开。
晓意
丘葵（宋代）

邻窗鸡唱晓，客路马嘶风。
夜色锺声外，晨光角韵中。
蟾归曳残白，乌出浴新红。
一点清明意，那无保养功。
酬乐天江楼夜吟稹诗，因成三十韵（次用本韵）
元稹（唐代）

忽见君新句，君吟我旧篇。见当巴徼外，吟在楚江前。

思鄙宁通律，声清遂扣玄。三都时觉重，一顾世称妍。

排韵曾遥答，分题几共联。昔凭银翰写，今赖玉音宣。

布鼓随椎响，坯泥仰匠圆。铃因风断续，珠与调牵绵。

阮籍惊长啸，商陵怨别弦。猿羞啼月峡，鹤让警秋天。

志士潜兴感，高僧暂废禅。兴飘沧海动，气合碧云连。

点缀工微者，吹嘘势特然。休文徒倚槛，彦伯浪回船。

伎乐当筵唱，儿童满巷传。改张思妇锦，腾跃贾人笺。

魏拙虚教出，曹风敢望痊。定遭才子笑，恐赚学生癫。

裁什情何厚，飞书信不专。隼猜鸿蓄缩，虎横犬迍邅。

水墨看虽久，琼瑶喜尚全。才从鱼里得，便向市头悬。

夜置堂东序，朝铺座右边。手寻韦欲绝，泪滴纸浑穿。

甘蔗销残醉，醍醐醒早眠。深藏那遽灭，同咏苦无缘。

雅羡诗能圣，终嗟药未仙。五千诚远道，四十已中年。

暗魄多相梦，衰容每自怜。卒章还恸哭，蚊蚋溢山川。
初秋病中作五言呈君锡待制介夫学士
刘敞（宋代）

蹇浅闇闻道，螴蜳自焚和。负兹岁阴改，闭阁秋风过。

浓露变园草，号蝉翳庭柯。览时怅颓暮，顾影惊婆娑。

平生江湖尚，薄游不愿多。奚为役外物，况乃淹旧疴。

徂西识艽野，采菽聆悲歌。今昔容不同，情感殆靡他。

劳生共逆旅，驰景均腾波。行矣自免归，息阴安薜萝。
刘村渡二首 其二
杨万里（宋代）

旷野风从脚底生，远峰顶与额般平。何人知道诚斋叟，独著驼裘破雨行。
边上作三首
贯休（唐代）

山无绿兮水无清，风既毒兮沙亦腥。

胡儿走马疾飞鸟，联翩射落云中声。

阵云忽向沙中起，探得胡兵过辽水。

堪嗟护塞征戍儿，未战已疑身是鬼。

见说青冢穴，中有白野狐。时时出沙碛，向东而号呼。

号呼复号呼，画师图得无。
自用韵再赋海棠
舒岳祥（宋代）

含羞沧海畔，移种蜀江干。
对此花枝重，不应诗语寒。
半开须与醉，足睡更来看。
说与花神道，当筵莫放残。
次韵昌父十首 其四
韩淲（宋代）

能与幽芳作主人，西风吹净世间尘。接䍦攲倒寻诗处，应在章泉泉水滨。
寄从兄遵
韦庄（唐代）

江上秋风正钓鲈，九重天子梦翘车。不将高卧邀刘主，

自吐清谈护汉储。沧海十年龙景断，碧云千里雁行疏。

相逢莫话归山计，明日东封待直庐。
辇下曲一百二首，有序 其八十五
张昱（元代）

旃檀佛像身丈六，三十二相俱完全。流传释家亲受记，止于大国来西天。
见儿侄唱酬次韵五首 其四
苏辙（宋代）

身病要须闲，闲极自成趣。空虚虽近道，懒拙初非悟。

偶将今生脚，还着古人屦。大小适相同，本来无别处。
寿三原王冢宰
林光（明代）

扶植斯文最有功，谁教大老老关中。春延鹤算应无极，天驻仙关老更童。

万姓每思文彦博，三边犹惮寇莱公。千钧何处逢乌获，吟望青山话未穷。
家蒲圻明府宗尧公墓失多年偶得之榛莽中刮石题此
韩上桂（明代）

凫舄风流怅往年，路迷何处觅荒阡。霜深绝壑松花落，月照空荒鹤影还。

牧竖烧残馀断碣，卧麟苔积莽幽烟。凭崖更洒雍门泪，玉树凋伤事可怜。
同孔学敏游仙游观
傅若金（元代）

凤音亭下草如熏，谁见仙娥倚翠裙。环佩忽疑游处得，笙箫犹想去时闻。

湘江竹暗连春雨，衡岳花开隔暮云。千古游人自来往，登高回首思纷纷。
绿珠
黄庚（元代）

娉婷名家姝，荣显晋朝使。
斛珠不论货，得奋巾栉侍。
一笑金谷春，粉黛皆斂避。
岂知步障中，乃复为愁地。
念主爱妾深，因妾为主累。
□楼风月愁，残花抱春坠。
迨作淮口遇见诗戏用其韵
苏轼（宋代）

我诗如病骥，悲鸣向衰草。
有儿真骥子，一喷群马倒。
养气勿吟真，声名忌太早。
风涛借笔力，势逐孤云扫。
何如陶家儿，绕舍觅梨枣。
君看押强韵，已胜郊与岛。
依韵和长安龙图陈学士登熙熙台之什二首 其二
魏野（宋代）

台号熙熙倚半空，新秋景好与春同。朱衣吏列登临处，百二山河一望中。
杂咏十首酬汪镇卿 其五
林景熙（宋代）

子有忧世心，蒿然见眉睫。崇交拟昔人，西风寄三叠。

作诗匪雕锼，要与六义涉。臣甫再拜鹃，高风或可蹑。

肯作蟋蟀鸣，悲凉和秋叶。
和陶渊明归田园居六诗
陈造（宋代）

把竿坐斜阳，跨牛出晓陌。
长谣柴桑咏，聊复自适适。
梓里三鬴余，邻犬不吠夕。
稼穑政使忙，樽酒取空隙。
仙曹有知友，自揣无能役。
经时隽英事，小人分耕绩。
成言君勿问，卖菜可求益。
题飞来寺
刘鸣世（明代）

曲曲江流带峡湾，昔人乘此住名山。六朝台榭兴亡后，百粤山河指顾间。

林下鸟啼游客醉，竹边花落老僧閒。登临欲上和烟洞，无奈猿声泣玉环。
送游考功将漕夔门七绝
洪咨夔（宋代）

古来刀锯鼎镬具，用待诽谤妖言人。
{左扌右长}触不怒予节去，惟天为大知尧仁。
和同州杨侍郎夸柘枝见寄
白居易（唐代）

细吟冯翊使君诗，忆作馀杭太守时。

君有一般输我事，柘枝看校十年迟。
六月二十一日早行十六首
吴芾（宋代）

谩来水上结危亭，更凭栏干听水声。
洗得肺肝清似水，莫言亭下水无情。
次韵赵仲绩久雨夜坐有感二首
韩元吉（宋代）

十日风斜雨更横，一春能得几新晴。
便须蜡屐穿花去，葛惜障泥傍水行。
酒兴未妨随处发，诗狂賸判隔年程。
醉来乞得西山药，彷佛云间吹凤笙。
蝶恋花·只恐深夜花睡去
葛胜仲（宋代）

只恐深夜花睡去。火照红妆，满意留宾住。凤烛千枝花四顾。消愁更待寻何处。汉苑红光非浪语。栖静亭前，都是珊瑚树。便请催尊鸣釂鼓。明朝风恶飘红雨。
会观藏主
释云岫（宋代）

日月东西行未尽，相逢不必问如何。
山间松食人应少，世上黄金梦最多。
再用韵呈王臣兼简同社诸公
程洵（宋代）

亭下江波绿样衫，亭前山势走惊骖。心如胡马犹思北，梦比飞乌正绕南。

银笔新书时有省，金銮故事不须谈。经纶从昔须贤哲，洗眼诸公国论参。
玉虹洞二首
康与之（宋代）

满山一夜风篁响，透屋三更月露寒。
自掩残书推枕睡，江湖秋梦水云宽。
宋理宗书宫扇
刘因（元代）

天津月明啼杜鹃，梁园春色凝寒烟。伤心莫说靖康前，吴山又到繁华年。

繁华几时春已换，千秋万古合欢扇。铜雀香销见墨痕，秋去秋来几思怨。

一声白雁更西风，冠盖散为烟雾空。百钱袜锦天留在，祸胎要鉴骊山宫。

当时梦里金银阙，百子楼前无六月。琼枝秀发后庭春，珠帘晴卷天门雪。

棹歌一曲白云秋，不觉金人泪暗流。乾坤几度青城月，扇影无情也解愁。

五云回首燕山北，燕山雪花大如席。雪花漫漫冰峨峨，大风起兮奈尔何！
赠希声居士
洪咨夔（宋代）

汗漫骑鲸去，西风发半簪。
安心元是药，得趣不妨琴。
人静恐鸣夜，天寒月出林。
为君重洗耳，别酒不须斟。
清明过下渚湖
毛滂（宋代）

湿云堆雨未全轻，啅鹊翻枝已唤晴。
含雨落化空泪眼，袭衣香草欲知名。
细泉入竹通幽意，孤策侵苔记独行。
不醉河阳芳树底，乱山携酒过清明。
江南春
冯煦（清代）

风料峭，月冥濛。波生前渡碧，花谢去年红。西楼一夜听鶗鴂，春尽重帘閒梦中。
留别元老
邹浩（宋代）

不因投窜抵昭平，争得相逢一笑亲。尘里妙空居士室，琴边聊见宰官身。

周颙尚以妻为累，元亮惟知隐是真。莫逆于心更何语，拨开船子过牢津。
摸鱼儿（寿贾师宪）
赵从橐（宋代）

指庭前、翠云金雨。霏霏香满仙宇。一清透彻浑无底，秋水也无宇处。君试数。此样襟怀，顿得乾坤住。闲情半许。听万物氤氲，从来形色，每向静中觑。

琪花落，相接西池寿母。年年弦月时序。荷衣菊佩寻常事，分付两山容与。天证取。此老平生，可向青天语。瑶卮缓举。要见我何心，西湖万顷，来去自鸥鹭。
挽硕堂老人十章历序平生相遇之缘 其六
成鹫（清代）

高峻门庭不易登，每逢寒食谒尊僧。狂歌薤露逢蒿里，即事分题记得曾。
忆仙姿·江上潮回风细
贺铸（宋代）

江上潮回风细。红袖倚楼凝睇。天际认归舟，但见平林如荠。迢递。迢递。人更远于天际。
送王处士游蜀
齐己（唐代）

又挂寒帆向锦川，木兰舟里过残年。自修姹姹炉中物，

拟作飘飘水上仙。三峡浪喧明月夜，万州山到夕阳天。

来年的有荆南信，回札应缄十色笺。
送王长子返白门长子旧镇闽留滞十六载矣 其一
周亮工（清代）

措足知何地，能归尚此身。花怜岭外杂，酒是故园醇。

飞絮茫无者，闲云亦有邻。去时城郭改，旧侣欲谁询。
铜柱南边石作关海门镇外碧成湾喜君心似朝宗水直过千重万叠山 其二
张以宁（明代）

来时西蜀三韩使，奉表遥同马若飞。归到安南应说与，皇恩天覆万方归。
旧边诗九首 其六 榆林
方还（清代）

榆林四望黄沙际，千里连墩绝塞天。夹道陈兵横套口，长城环堑绕延川。

徙边御史筹无缺，折色司农计苟全。此地从来多勇敢，莫教枵腹事鸣弦。
嘲蜡梅
曾由基（宋代）

孤芳不被雪霜欺，占得南枝最崛奇。
气骨不凡风韵少，吕医初见退之诗。
次韵陈仲思径属西峰观雪
范成大（宋代）

仙人漓江游，剪水冯夷宫。
宾友来邹枚，寒辔摇冬珑。
起望天南来，玉沙满长风。
越人来省识，把酒酹层空。
从来峤南北，人谓将无同。
那知梁园霰，飞入瑞露中。
幕府有清士，寻僧上西峰。
六花信娟巧，未及五字工。
我亦涤冰砚，课虚贵新功。
莫嗤两臞儒，毫端尚清丰。
风流子
方君遇（宋代）

春被雨禁持。伤心事、仿佛去年时。记芳径暮归，褪妆微醉，暗帏先寝，闻笑佯痴。回首别离容易过，杨柳又依依。红烛怨歌，鬓花零落，青绫牵梦，屏影参差。桃源今何在，刘郎去，应念瘦损香肌。误约夜阑，从前怪我多疑。但怕收残泪，对人徐语，指弹新恨，推户潜窥。还是恹恹病也，无计怜伊。
题汉玉斧佩
弘历（清代）

方折凝精旭采暹，辟邪恒协吉祥占。隋珠和壁难为宝，殷钺周刀义取廉。

脩月应归仙幞枕，含章犹见汉灵炎。可贞因忆从王事，特达如斯讵久潜。
曝书
王大受（宋代）

岁月如流书似出，岂堪检点鬓毛斑。
贫忧消耗记持少，场屋羁毛展拓难。
事物无穷徒着眼，身心未了只长叹。
直须种种从头扫，扫到和书也不看。
梅花集句 其一○七
李龏（金朝）

玉清仙子下云逵，探请东皇第一机。莫道春归无觅处，年年魂傍陇头归。
王文玉挽词
苏轼（宋代）

才名谁似广文寒，月斧云斤琢肺肝。
玄晏一生都卧病，子云三世不迁官。
幽兰空觉香风在，宿草何曾泪叶干。
犹喜诸郎有曹志，文章还复富波澜。
客珠崖怀罗浮寄山中诸子三十韵 其十四
成鹫（清代）

止有云霞覆短床，不留馀物在空囊。因探泉脉移茶灶，为爱松风结草堂。

一日别山同隔世，经年高枕当参方。老来渐觉无筋力，归路争如归兴长。
和渊明归去来兮辞
杨万里（宋代）

归去来兮，平生怀归今得归。
有未归而不怿，岂当怿而更悲。
愧一陶之不若，庶二疏兮可追。
肖令威之归辽，喟物是而人非。
捐水苍兮今佩，反芰制兮昨衣。
恋岂谖夫太紫，分敢踰于少微。
如鹿得草，望绿斯奔。
如鹤出笼，岂复入门。
屦虽未得，而趾故存。
谓予不信，有如泰樽。
月喜予之言归，隤清晖而照颜。
山喜予以出迎，相劳苦其平安。
江喜予而舞波，击碎雪于云关。
纷邻曲之老稚，羌堵墙以来观。
沸里巷之犬鸡，亦喜翁之蚤还。
惊鬓髯之两霜，尚赳赳而桓桓。
归去来兮，半天下以倦游。
饥予驱而予出，奚俟饱而无求。
观一箪之屡空，躬自乐而人忧。
暨一区之草玄，娱羲画与箕畴。
岂慕胥靡，济川作舟。
矧先人之敝庐，有一壑兮一丘。
后千寻兮茂林，前十里兮清流。
耿靡羡而载营，蹇何骛而不休。
已矣乎！用舍匪吾，行止匪时。
何至啜醨如渔父，何必乎誓墓兮如羲之。
吾行可枉涂，吾止可预期。
应耘耔而端委，犹端委而耘籽。
对天地而一哂，酢风光以千诗。
抵槁茎与朽壳，岂复从詹尹而决疑。
述怀
陆游（宋代）

宦游轻用不赀身，歛退今为省事人。
唾俟面乾元不校，羹忧手事更谁嗔？时分邻瓮双瓶绿，永谢官仓五斗陈。
最好暮秋溪上路，柴门月色向人新。
干越亭
罗隐（唐代）

楚水萧萧多病身，强凭危槛送残春。高城自有陵兼谷，

流水那知越与秦。岸下藤萝阴作怪，桥边蛟蜃夜欺人。

琵琶洲远江村阔，回首征途泪满巾。
墙头花
刘基（明代）

墙头花，红锦妒。美人抱瑟倚高楼，只恐花飞逐风去。

荧荧绛蜡送残宵，燕语莺啼斜日暮。
遥哭安仲叔
释函可（明代）

一生半醉烂天真，到死依然未觉贫。杯杓便当传后业，袈裟终不忆前身。

竟呼儿女都随我，肯把须眉更向人。最苦一丝犹未断，年年挟卷哭江滨。
乐天少傅五月长斋广延缁徒谢绝文友坐成暌间因以戏之
刘禹锡（唐代）

五月长斋戒，深居绝送迎。不离通德里，便是法王城。

举目皆僧事，全家少俗情。精修无上道，结念未来生。

宾閤缁衣占，书堂信鼓鸣。戏童为塔象，啼鸟学经声。

黍用青菰角，葵承玉露烹。马家供薏苡，刘氏饷芜菁。

暗网笼歌扇，流尘晦酒铛。不知何次道，作佛几时成。
题慈溪庆安寺古松
冯輗（宋代）

寒松一干老苍苍，古寺门前岁月长。
匠伯偶图舟楫利，禅翁方患斧斤伤。
得全此日同齐栎，勿翦他年经召棠。
可但与君期久远，相将俱列大夫行。
复赵倅会致语口号
史浩（宋代）

宝绪光华是似贤，远移仙驭缔姻联。高情已笃金兰契，盛礼还开锦绣筵。

小奉杯盘图报答，剩陈丝竹且留连。细看四座神仙客，始信西湖即洞天。
颂古十一首
释子益（宋代）

抛砖引玉老香严，打著南边动北边。
听事不真钟作翁，至今千古错流传。
和程教元日韵
洪咨夔（宋代）

晓云三素过天东，早送韶华入万红。
枍诣霜寒迟景转，昆明太液薄澌融。
憨痴官事龟生手，泰定天光漆点瞳。
柏叶更须随酒进，醉乡有地爵无功。
楚僧元瑛谈湖南三十年来事作四绝句 其三
顾炎武（明代）

督师公子竟头陀，诗笔峥荣浩气多。两世心情知不遂，待谁更奋鲁阳戈。
雨夜怀陈永源山庄
张耒（宋代）

陈君为生廉易足，水石田园藏一曲。
畦田已作故侯业，种竹未享封君禄。
干名懒复观书卷，济病时能开药箓。
夜来秋雨如决渠，不寐忧君玉川屋。
贺郑使君
贯休（唐代）

三衢蜂虿陷城池，八咏龙韬整武貔。才谕危亡书半幅，

便思父母泪双垂。戈收甲束投仁境，汗浃魂飘拜虎旗。

死地再生知德重，精兵连譀觉山移。人和美叶祯祥出，

阵善深为典教推。仗信输诚方始是，执俘折馘欲何为。

清威严令无纤壒，长路深山不拾遗。七邑恩波歌浩渺，

一方云物自鲜奇。天文仰视同诸掌，剑术无前更数谁。

战马闲眠汀草远，秋鼙干揭岳霞隳。义为土地精灵伏，

仁作金汤铁石卑。龚遂刘宽同煦妪，张飞关羽太驱驰。

笙歌席上偏怜客，刀剑林中亦念诗。縠渚美为长饮水，

金山高作受降碑。时犹草草秋方尽，陈是堂堂孰敢窥。

宠渥岂唯分节钺，勋庸须勒上钟彝。神资天赞谁堪比，

名遂功成自不知。卷箔倚阑云欲雪，拥垆倾榼酒如饴。

扶尧社稷常忧老，到郭汾阳亦未迟。释子沾恩无以报，

只将葑菲贺阶墀。
交翠亭
左纬（宋代）

地胜多乔木，亭幽阚古墉。春梢经雨合，晚色过烟浓。

影落琴书遍，声穿户牖重。鸾栖应不久，枳棘若为容。
念奴娇·君诗好处
辛弃疾（宋代）

君诗好处，似邹鲁儒家，还有奇节。下笔如神强压韵，遗恨都无毫发。炙手炎来，掉头冷去，无限长安客。丁宁黄菊，未消勾引蜂蝶。

天上绛阙清都，听君归去，我自癯山泽。人道君才刚百炼，美玉都成泥切。我爱风流，醉中颠倒，丘壑胸中物。一杯相属，莫孤风月今夕。
临江仙·用心勤苦是新诗
邢俊臣（宋代）

用心勤苦是新诗。吟安一个字，拈断数茎髭。
古意
金至元（清代）

倚薰笼子倦绣，日迟迟子春昼。步庭阴子延伫，折花枝子独嗅。

莺百啭兮将阑，柳飞花子欲残。恨流光子难绾，掩罗袖子汍澜。
用元韵答蒋簿
王炎（宋代）

北去方休驾，西行又出车。
身劳虽仆仆，心静自如如。
傥得重挥麈，全胜数寄书。
诗来惊老眼，笔力掣鲸鱼。
李问樵明府招同陶子方前辈孔培生太守暨杨心裁姚仲容两大令饮城南曹氏园 其二
陈廷黻（清代）

明府敬爱客，选胜开琼筵。酾酒漉桑落，盘列河鱼鲜。

朱华夹绮席，绿茵铺茸毡。爱此园林景，长日堪流连。

座客尽时彦，才藻纷联翩。陶侃勤运甓，尤称当世贤。
句 其一
宗必经（宋代）

睡晨方知前是梦，落花难上旧来枝。
感事
李覯（宋代）

太平无武备，一动未能安。
庙算何时胜，人生到处难。
役频农力耗，赋重女工寒。
祗有旴江守，怜民不爱官。
赠徐吉云军门六首 其三
章际治（清代）

浩劫造洪杨，苏松贼燄张。名都经克复，蕃将共翱翔。

南讨周瓯越，西驰抵蜀湘。剧伤看遍体，勋绩炳旂常。
咏史诗。钜桥
胡曾（唐代）

积粟成尘竟不开，谁知拒谏剖贤才。

武王兵起无人敌，遂作商郊一聚灰。
和韩毅伯韵三首
王炎（宋代）

鹊寄先声到敝庐，故人回首意何如。
我方无事能高枕，子亦徐行可当车。
小瓮床头新注酒，青灯窗下静观书。
虀盐冷淡商今古，恐胜朱门食有鱼。
出东门行与道柔
杨维坤（清代）

朝出东郭门，暮出东郭门，碧阴一带榆柳村。迤逦数武便萧寺，中有故人安经笥。

故人耽静辟客来，剥啄时时乘兴至。馆人怪我何匆匆，我非看竹与问松。

三日不见病抑郁，雄谈万古开心胸。扣角歌者杂行贾，炊扊扅时困五羖。

若非任好小白贤，那拭珠光出尘土。谁家儿子狐白裘，烹鲭擗麟同五侯。

玉鞭银络倚微醉，飘飖意气横千秋。吁嗟天道不可测，道之丰者数偏啬。

失意八九事寻常，为君屈指一不得。似我濩落尤相怜，置酒当歌聊自便。

摴蒱狎猎并得志，牖下矻矻徒穷年。君不见树梢斜日陇头月，亭午不常圆又缺。

天公何意判晦明，循环至理何烦说。
怀黄令裕二首
李吕（宋代）

小斋开卷罢，尚友忆黄君。
语孟能精熟，图书正讨论。
梅黄风送雨，江涨野连云。
何日相寻去，书灯共一尊。
万年欢（寄韵次膺叔）
晁补之（宋代）

十里环溪，记当年并游，依旧风景。彩舫红妆，重泛九秋清镜。莫叹歌台蔓草，喜相逢、欢情犹胜。苹洲畔、横玉惊鸾，半天云愁凝。

中秋醉魂未醒。又佳辰授衣，良会堪更。早岁功名，豪气尚凌汝颍。能致黄金一井，也莫负、鸱夷高兴。别有个、潇洒田园，醉乡天地同永。
题真如寺
王质（宋代）

旧红新绿都如许，尘世何曾有定春。晚渡野航冲雨去，今朝佳处总吾人。
酬张十八病中寄诗
王建（唐代）

本性慵远行，绵绵病自生。见君绸缪思，慰我寂寞情。

风幌夜不掩，秋灯照雨明。彼愁此又忆，一夕两盈盈。
天津感事二十六首
邵雍（宋代）

自古别都多隙地，参天乔木乱昏鸦。
荒垣壤堵人耕处，半是前朝卿相家。
清平乐（渔父）
连久道（宋代）

阵鸿惊处。一网沉江渚。落叶乱风和细雨。拨棹不如归去。

芦花风泛微澜。蓬窗独自清闲。一觉游仙好梦，任它竹冷松寒。
谒嵩禅师塔
释德洪（宋代）

吾道例孔子，譬如掌与拳。展握固有异，要之手则然。

晚世苦凌固，讲习失渊源。君看投迹者，纷纷等狂颠。

韩子亦儒衣，倔强称时贤。凭凌作诟语，到死不少悛。

后世师韩辈，穴攘犹可怜。走名不自信，逐队工语言。

哗然皇祐间，飞蚊闹喧阗。田衣动成群，怒瘿空自悬。

缩头不敢息，兀坐如蹲猿。堂堂东山公，才大德亦全。

齿牙生风雷，笔阵森戈鋋。隐然湖海上，长庚横晓天。

作书肆豪猛，挥斤莫敢前。群儿虽貌敬，臆论已不专。

书成谒天子，一日万口传。坐令天下士，欲见嗟无缘。

功成还山中，笑语答云烟。我来不及见，山水自明鲜。

入门寂无声，脩竹空满轩。永怀翛然姿，骨肉耸清坚。

僮奴岂知此，住此亦弥年。指余以石塔，草棘北风颠。

再拜不忍去，听此绕涧泉。吁嗟末运中，那复斯人焉。

文章亦细事，清苦非所便。但爱公所守，远相诸祖肩。

迟迟哦公诗，落日满晴川。愿携折脚铛，结茅西涧边。

岁时逻松桧，来此扫颓砖。
泊真州方山下
吴龙翰（宋代）

烟冷隋宫草木秋，屏山分翠接江流。
片云不隔长芦寺，夜半钟声敲客愁。
病后夏初杂书近况十首
方回（元代）

含桃豌豆喜尝新，罂粟花边已送春。
岂谓单衣挥扇手，仍为败送拥炉身。
唾壶甫换痰仍满，药贴多夸料不真。
火热冰寒但绝欲，世间疫疠本无神。
谒申屠御史
王义山（宋代）

云渺梁砀山水深，千年标致杳难寻。
只今来伴东湖月，惟有沙鸥识此心。
清平乐
赵汝茪（宋代）

锦屏香褪。寒隐轻衫嫩。燕子护泥飞不稳。庭掩百花难认。

双双绣带微风。海棠此夜帘栊。愁损一番寒食，小窗淡月残红。
山中杂兴 二十
王冕（元代）

寒雪满空山，出门行路难。
家人愁累重，客子怯衣单。
寇盗因时起，乾坤尚未安。
吾农清苦甚，今日净朝餐。
病后呈芸居
胡仲弓（宋代）

病骨清於鹤，临风直欲飞。
閒多酬病债，吟若费心机。
带缓腰围减，囊空药裹稀。
未能全谢客，扶杖扫林扉。
建安雪
陆游（宋代）

建溪官茶天下绝，香味欲全须小雪。
雪飞一片茶不忧，何况蔽空如舞鸥。
银瓶铜碾春风里，不枉年来行万里。
从渠荔子腴玉肤，自古难兼熊掌鱼。
送李元中
洪朋（宋代）

夙闻龙眠山，绿萝隐净啸。中有三李君，若人年独妙。

心赏怅若遗，风期可同调。如何古豫章，邂逅共一笑。

佛海穿溟涬，理窟刮奥窔。茗椀对涛江，床跗视云峤。

足明青葱树，合在红尘表。追随杖屦遨，浩荡城郭眺。

观乎大宁作，颇复近道要。凉飙陨疏叶，行子动归棹。

愿君崇明德，慰我记末照。
水调歌头（十之二）
夏元鼎（宋代）

要识刀圭诀，一味水银铅。驴名马字，九三四八万千般。愚底转生分别，刬地唤爷作父，荆棘满心田。去道日以远，至老昧蹄筌。

譬如人，归故国，上轻帆。顺风得路，夜里也行船。岂问经州过县，管取投明须到，舟子自能牵。悟道亦如此，半句不相干。
答张屯田朝退过阁下诸公
刘攽（宋代）

紫宸归路接银台，复阁重门相望开。浮俗共讥惟寂寞，高贤独望少裴回。

照人珠玉惊尘骨，落笔埙篪写逸才。白日自嫌天上乐，不应沧海隔蓬莱。
过头陀九岭宿天王栖 其二
王十朋（宋代）

千里归涂险更长，眼中深喜见天王。从今渐入平安境，旧路艰辛未敢忘。
觅季仲权碧桃
王十朋（宋代）

红雨纷纷空自繁，碧云一朵胜桃源。君家独有神仙种，分我闹花深处根。
寄吕来卿
方岳（宋代）

昔我林皋麋鹿姿，云胡今我复来思。
舟行严濑多逢雨，山识吾来少有诗。
风月厌谈当世事，乾坤独与古人期。
西湖烟水春无恙，坐想梅花圣得知。
次韵答余宗周侍御余时按治辽东 其二
罗钦顺（明代）

拙宦终何补，深知转觉稀。来书仍款款，离思重依依。

虎豹精神别，虫鱼事业非。何时烧短烛，杯酒共清辉。
谒金门
蔡伸（宋代）

相思切。触目只供愁绝。好梦惊回清漏咽。烛残香穗结。

长恨南楼明月。只解照人离缺。同倚朱栏飞大白。今宵风月别。
三高祠
刘寅（宋代）

江流东去日滔滔，谁把功名等一毫。
若使今人同古调，不应江上只三高。
出邯郸西郭悯荒
卢龙云（明代）

驱车出城西，井里太萧索。寥寥几家村，俛仰但四壁。

鸡犬声不几，日晏未炊食。釜甑几生尘，相视无颜色。

烈日更流金，大风走沙石。岂无百亩宽，其奈千里赤。

壮者行四方，老者守廛陌。孤妇抱儿号，将为沟中瘠。

我行一见之，涕下忽沾臆。何以待徵求，无用苦相迫。
春意渐深送客至山麓田舍来往道中复逢法上人
释正觉（宋代）

鸟拳花枝作春语，风日焕然晞宿雨。
水肥山翠木欣欣，芳事骈罗不容数。
寄韩蜕秀才
齐己（唐代）

松门高不似侯门，藓径鞋踪触处分。远事即为无害鸟，

多闲便是有情云。那忧宠辱来惊我，且寄风骚去敌君。

知伴李膺琴酒外，绛纱闲卷共论文。
文嘉横琴听泉图即用其韵
弘历（清代）

世间万事如云烟，逝者应怀子在川。焦尾不弹非默坐，祗为真琴当我前。
宁宗郊祀二十九首
学士院（宋代）

地载万物，阴翕而成。
山岳河渎，皆坤之灵。
克肖其象，兴阴俱凝。
眡痤于坎，思求厥成。
中原行怀古
汪莘（宋代）

汉家中原一百州，故老南望空悠悠。
问君北贼何足道，坐守画地如穷愁。
不共戴天是此仇，生不杀贼死不休。
诸公但能安身计，更无一点英雄气。
遂令多士皆沉醉，绝口不复言时事。
恭惟主上天勇智，皦日平生复仇志。
秋色平场千万骑，望裹亭亭黄屋至。
六军拜手呼万岁，报恩便欲无生意。
西风萧瑟天无云，牙领蟠冢愁黄曛。
白衣不得见天子，道人何得愁朱门，
可怜泾渭胸中分。愿起沔阳死诸葛，
作我大宋飞将军。
求筇杖
朱长文（宋代）

霜筠来自蜀山遥，天骨轻清素节高。
我若得之如佩玉，君应辍此似秋毫。
送西域丁鹤年兵后还武昌省亲墓 其一
来复（明代）

寇乱移家去鄂城，白头重到影竛竮。田归东里新编甲，墓指西人旧姓丁。

樵牧不侵经世变，松楸无祭泣山灵。野棠花落啼鹃急，一酌椒浆老泪零。
杂兴四首
林逋（宋代）

散帙挥毫总不忺，病怀愁绪坐相兼。
苔痕作意生秋壁，树影无相上古帘。
一壑等闲甘汩汩，五门平昔避炎炎。
惟应数刻清凉梦，时曲颜肱兴未厌。
念奴娇二十六首 其二十三
蒋士铨（清代）

两床丝竹，比南楼、老子兴复不浅。胸次依稀，海天阔、彼此低回青眼。

十五年情，三千里路，室迩人非远。范张溪黍，家庭真意弥满。

此去艳滪波长，峨眉月冷，别绪何由遣。梦入渝州，猿啸苦、惆怅思君不见。

兄上新衔，弟还初服，出处交相勉。宦成可待，十年归未为晚。
送焦山淇上人见广佑
释智朋（宋代）

云团广佑尽愁城，未必心肝铁打成。
话着石公山下事，定如猿叫第三声。
董叔宏黄伯厚载酒黄塘送别
戴复古（宋代）

愁酌开怀酒，凉生破暑风。
论交谈洒洒，告别恨匆匆。
十里黄塘路，扁舟白发翁。
多情今夜月，为我照吟篷。
入关旅次言怀
黄滔（唐代）

寸心唯自切，上国与谁期。月晦时风雨，秋深日别离。

便休终未肯，已苦不能疑。独愧商山路，千年四皓祠。
偈颂四十二首
释祖先（宋代）

一切数句非数句，与吾灵觉何交涉。
字义炳然，当阳一决。
过燕京和陈秀玉韵五首 其一
耶律楚材（元代）

回首亲朋半土丘，嗟予十稔浪西游。半生兵革慵开眼，一纸功名暗点头。

下士笑予谋计拙，至人知我谓心忧。再行不惮风沙恶，鹤迹云踪任去留。
家夫人挽诗
魏了翁（宋代）

江乡推甲乙，家史自名门。
作配昔相反，流风今尚存。
三珠方秀媚，双剑忽飞骞。
丹旐莲峰路，悲云落日翻。
姜希哲四照轩送别
郭祥正（宋代）

幽轩邀客每凭栏，景物萧然世味閒。翠碧湿烟山匼匝，光明随夜月回环。

一杯浊酒超尘外，几首新诗寄壁间。不得从容与君语，片帆却欲趁风还。
秋兴
彭秋宇（宋代）

沙尘破褐客秋风，落落亲朋半老翁。
野旷有时闻啸虎，天宽无老寄征鸿。
四方玉帛燕山北，万里帆樯海水燕。
回首可怜歌舞地，芳花石础树阴中。
瑞庆园观稼奉圣旨次韵
寇准（宋代）

善苗栖亩昭灵贶，禁苑鸣銮值素秋。
斂籍神仓符礼本，采诗良耜庆农收。
宴开云幄皇慈洽，日驻天衢睿赏留。
千载逢辰增岳抃，清尘叨从属车游。
呈孟君复能静使君二首
方回（元代）

细玩包瓜以杞爻，俊人肯与秃翁交。
公侯复始须廊庙，尔汝忘翁未草茅。
各诵新诗针遇芥，相期古道漆投胶。
一樽百尺楼头酒，玄白无心赋解嘲。
题陆介夫隐居图
连文凤（宋代）

竹篱茅舍处，此是陆家村。
惟有鹤看屋，更无人到门。
古琴长挂壁，春酒自盈樽。
似隐还非隐，幽居亦寓言。
僧房薜荔
陈允平（宋代）

寸草曾收药笼功，谁移野色近禅翁。
甘同木石抛闲地，耻附松萝上碧空。
旋长织枝宜雨绿，未删宿叶待霜红。
为衣或许湘人采，清彻崇兰两佩风。
李园有怀孚若
刘克庄（宋代）

曾与山公醉不归，李园水竹尚依稀。
钿车疾取春莺唱，铁笛潜惊宿鸟飞。
昔把蟹螯同酒盏，今持马策叩城扉。
溪头一片无情月，偏照愁人泪满衣。
挽程枢密二首
程珌（宋代）

厚德推吾党，修名霭列绅。
明经魁别幙，仗节聘殊邻。
南峤思良牧，西枢失重臣。
龙原高家在，千古卧麒麟。
送胡伯逢之官金陵
张栻（宋代）

相望数舍已云疎，远别何因执子祛。
漫仕想应同捧檄，旧闻当子废观书。
月明淮水空陈迹，山绕新亭有故墟。
暇日更须频访古，因来为我道何如。
竹亭诗和韵
张守（宋代）

直上烟霄碧玉抽，静摇月露冷光浮。堂堂劲节冰霜后，元老如今有壮猷。
送吴柏节推赴阙
赵抃（宋代）

简刑忧俗困，一境被恩私。清极人知劝，诚先吏不欺。

席觞徒眷恋，岸菊渐离披。荐鹗有馀表，横飞去指期。
湖上
宋祁（宋代）

雪后云归露晚暾，冻舟犹自滞溪门。
潜鱼不上湖光静，漠漠寒沙印雁痕。
题画 其四 钓艇图
缪公恩（清代）

万峰攒翠倚晴空，倒影清江碧镜中。自契天机忘得失，满船明月一竿风。
游庐山道中作
曹勋（宋代）

早踏丹枫路，西风禾豆乾。
鸣榔秋水阔，击漂晓溪寒。
短褐宜扶杖，长涂濑据鞍。
却思冬后景，黄菊压栏干。
和王宗礼送行韵
王炎（宋代）

羊肠官路困跻攀，为米低头亦厚颜。
尚欲束装趋帝阙，未能尽室返家山。
青云新贵争先进，空谷幽人去不还。
我独行藏两无取，狐疑丘壑市朝间。
陈丞相诞日
李洪（宋代）

两两台符逼斗魁，就盈弥月早春回。
细斟静治曹参酒，重放和羹傅说梅。
山立时行锡难老，鸾停鹄峙喜多才。
千钟未足为公寿，尽挹沧江入寿杯。
游刘子素东河庄
欧大任（明代）

拘虚解挂碍，遐想寄寥廓。屏嚣时一游，乘兴不俟约。

初经五龙台，稍过七里廓。潇洒读书园，皋原莽回薄。

舍舟小潢河，蹑屩碧茜阁。紫氛送疏棂，白云荡虚幕。

栈疑鹊梁成，石似龙门凿。池亭抗兰橑，涧室开萝幄。

漱泉咽玉浆，嚼蕊搴红药。鱼鸟能相亲，蘙荟总成乐。

主人河上公，病客东方朔。曾是金马门，犹栖紫霞宅。

陆沉世可逃，天游理无怍。将谢区中缘，言赋郊居作。
醉起
李彭（宋代）

恋花歇昼眠，汲泉醒午醉。潜筠雅相携，侵阶那复避。

微风过方塘，郁郁送荷气。丘园群卉木，诠品识根柢。

譬之足谷翁，赢缩在心计。借问有何好，是中固多味。
宣州开元寺南楼
杜牧（唐代）

小楼才受一床横，终日看山酒满倾。

可惜和风夜来雨，醉中虚度打窗声。
食早荔七首
刘克庄（宋代）

苎萝仙子绛纱裳，岁岁年年逞色香。
不比阿环池上果，一千年得一番尝。